정조 17년
癸丑二月三十日辰時上御熙政堂大臣備局堂上引見入侍時右副承旨金孝建假注書鄭文始事變假注書鄭馦記注官承膺祚記事官洪樂游右議政金履素漢城判尹李文源行副司直金文淳右參贊李𡊠戶曹判書沈頤之兵曹判書趙宗鉉行副司直洪秀輔金尙集禮曹判書閔鍾顯行副司直李秉鼎金持默刑曹判書李敬懋訓鍊都正趙心泰行副司直徐有大李邦一開城留守金魯永副司直尹行任修撰李遇濟以次進伏訖履素曰日氣調和聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰日前先來狀啓唐錢一事非但見阻事甚無色當初呈文之時若先探彼中事情或有不成之慮則事將中止此莫非譯舌輩不能周旋之致耳上曰伊時出於爲譯輩救弊之計而予亦已料其見格矣大抵恩數自恩數紀綱自紀綱一邊施恩於賜酒之際一邊防塞於請錢之咨以此觀之豈可以胡皇蔑視哉咨文中云云旣是禮部自下回咨則在我國別無更言之端禮曹回咨使之善構以送可也至於譯輩何足責也履素曰不善周旋之罪烏得免乎上曰次對爲之履素曰近來賓筵絶無臺臣入參之事三司合辭因此而亦致闕啓此已萬萬未安而今日飭敎之下無一膺命雖未知事故之何如而分義道理豈敢如是乎違牌兩司竝姑先從重推考何如上曰依爲之出擧條履素曰頃因筵敎咸興定平被災社歲前後救急與否永興山四社流民還集形止不卽登聞委折關問該道矣卽見咸鏡監司金憙所報則以爲定平府內等五社咸興宣德一社合六社歲前二巡歲後一巡咸興達浦等四社歲前一巡竝以營邑自備穀救急合分給爲九百二十五石來頭春晷漸長農務方殷之時又爲一巡救急計料各樣身布及雜役所納錢五百三十一兩零竝爲蕩減永興山四社流民還集合爲三百二十五戶續續登聞有所不敢未及馳啓而咸興定平雹災民人本營納防布三手炭草等軍身役錢四百八十八兩零亦宜蠲減而本營不得擅便爲辭矣定平咸興六社之歲前二巡歲後一巡咸興四社之歲前一巡不煩公穀自備救急而至曰春晷漸長農務方殷之時又爲一巡救急云被災深淺民勢緩急營邑雖有料量歲前後之二巡一巡果能無慮於食麥之前不飢於服田之時乎更加各別申飭毋使災民有阻飢狼狽之患爲宜永興山四社逋戶還集德意所及佇見襁負陸續而至另加招集期於依舊安堵之地而至於防布三手炭草等軍三名色雖云本司所管係是該營所納量其民勢從願蠲減之意亦爲分付而災社救急流民還集兩件事俱是聖慮之霄旰憧憧者而歲之前後一不登聞其在仰體之道未免疎忽該道臣從重推考何如上曰依爲之出擧條履素曰頃因摠戎使李邦一所啓北漢城煠頹圮處當築步數容入物力詳細報來後更爲稟處之意覆奏分付矣卽見其所報則改築及修補處極其浩多容入假領至爲一萬七千餘兩云北城乃是保障重地不可不趁卽修築而該廳近益凋殘旣無錢穀間物力辦出之路亦無從他區劃之方則其勢不得不終歸於訓禁御三局而三局倉庫之在於城中者今已專屬摠廳雖不可更議分屬此等大役固當分力相助依摠使所奏使三營分其境界助力修築而許多役處有難一時竝擧量其事力定其年限董役則摠廳主之物力則三營助之期於完築每年所築之步數枚報本司似合事宜且本城居民之生涯專賴於城餉糶糴而近年以來捧留本邑或以錢代捧殆無虛歲之故城內居民無沾漑之路有漶散之慮餉穀本自體重民勢又復如此此後除非萬不獲已之時則捧留與代錢無得容易陳請之意嚴飭該道何如上曰依爲之出擧條履素曰槐院揀擇纔已擧行而其中登科前年五十者多有之此則竝依法典陞六何如上曰依爲之出擧條履素曰備堂之各陳民事向筵飭敎何等勤懇而今日賓筵若而人外雖見帶實職者亦無一言陳達揆以道理誠極來安今日不言備堂推考何如上曰依爲之有實職人一竝越俸一等可也出擧條上曰近來三南民情何如云耶履素曰近無守令之往來者未及詳聞而大抵賑民自有規例還民事情最難云矣上曰大臣就坐文源曰南漢守堞軍官都試例於春秋設行而或値歉歲則待秋合設多有已例今當春窮許多武士之裹糧赴試不可不念今春都試待秋合設恐合事宜而科試體重敢此仰達矣上曰合設可也出擧條文淳曰本司船隻分等抽籤兩湖稅穀使之載運而稅邑之不遵本司帖文任載他船者間多有之故昨冬以若不一從本司抽籤裝送則該邑守令斷當草記重勘之意筵稟出擧條申飭兩湖而湖南上下游一倂初運湖西屬之再運事新有定式自戶曹成節目行會兩湖本司亦以此意關飭兩道而船隻依此抽籤下送矣今者保寧靑陽兩邑不遵朝令保寧則不有帖文勒執湖南初運船靑陽則退斥帖文欲爲移載他船致有此紛紜之弊故一依本司抽籤擧行之意更爲關飭於該道而此而置之無別般申飭則邑邑如此其弊難言抽籤定式之不得遵行猶屬餘事外邑之違越朝令若是無難者大關法綱萬萬駭然不飭之道臣從重推考兩邑守令令該府拿問處之外此各邑若復有此等之弊則各別嚴飭隨現論罪之意分付兩湖道臣何如上曰大臣之意何如履素曰該道再運之擧若有爲弊之端則道臣固當上聞朝廷以請處分而今於定制頒行之後初無一言登聞任他邑倅之違越朝令者揆以紀綱誠極寒心該倅則舟橋堂上旣請拿問不必更論而道臣則不可推考而止忠淸監司李亨元罷職宜矣上曰依爲之待畢賑捧傳旨可也出擧條頤之曰糧餉屯稅以中年定摠者出於不計豐凶無少贏縮之意而列邑不知經費之重認以私用之物減摠停稅惟意爲之者固已駭然且上納之期量其道里之遠近各有定限而近來則無一趁期上納以致軍需難繼支放屢闕事之寒心孰甚於此乎雖以結數言之元摠爲七千餘結而一經災頉仍作永棄一年二年漸至減縮時起不滿三千結而薄稅輕斂亦皆圖免本廳屯土終歸於無稅而後已陳廢者還起浦落處泥生自是應有之事而該邑無摘奸査括之擧故災頉之數將無還實之日揆以國綱寧有是哉分付該道嚴飭各邑還起與泥生一一査櫛竝皆還實後使之狀聞壬子條稅納竝與各年未收而若於定限之內不得準納則該守令各別論勘之意竝爲出擧條申飭何如上曰依爲之出擧條上敎鍾顯曰各陵造泡事果何以爲之乎鍾顯曰各陵祭享時造泡東陵則使佛巖寺擧行而其外陵園墓或元無造泡寺或有之而寺殘僧少無以供役合有從便釐正之道自臣曹往復道臣趁今變通恐好故敢此仰達矣上曰斯速釐正後草記可也出擧條持默曰卽伏見外營移文則本府所在本營鄕軍月課私習時技藝之失勢與否無以辨別蓋由於本府將校全昧技藝敎習無路云而若使渠輩輪回上來肄習則亦有弊端臣意則京營校卒中以鍊習者一人別定校官下送本府量給料資以爲敎成則似有實效故敢此仰達矣上曰曾經水原府使亦陳所見可也敬懋曰壯勇大將所奏儘合事宜臣亦別無他見矣心泰曰定送京校使之敎成者非不好矣但鄕軍之月課試藝不過每月一次則京校雖下去外村軍兵聚會邑底之前難以敎習成就此甚爲弊殊涉難便臣意則外營將校中若爾人各哨軍兵中一二名抄出上送自京學習以爲下去後敎成他軍之地似好矣持默曰方當農時以散在之軍兵聚會鍊習實爲民弊之一端臣意則本府將校及長待卒隷之中抄出鍊習待其慣熟定爲各哨敎師則此所謂一人學習敎成十人之法依此擧行恐合便宜而其中拔藝之最閑熟者拔例陞差以爲激勸之道似好矣上曰依爲之出擧條𡊠曰兩湖民弊適有及聞者敢此仰達矣濟州貢馬上來時元無牽軍定送之例只使監色領來而越海以後則左右道各其邑定給牽夫陸民不閑於馴御生馬每致中路橫逸或走踏禾穀或躍登山脊無以制之該邑將至生梗故不得不斂錢民間給稅於濟州驅馬來者以爲牽送境內之地蓋所謂驅馬來者旣非該牧定送之人領馬監色私自募民與之分利者也每年進貢爲三百匹大次則間一年爲五百匹馬匹旣多故斂錢之數大邑或爲百餘金小邑不下五六十兩其爲弊端不可勝言自今爲始馬幾匹牽軍幾名式令該牧量宜定送而本島素有六苦役之名此則勿論其外營本官及兩邑習馬軍中輪回定送似好矣以此意出擧條申飭該牧使處何如上曰大臣之意何如履素曰貢馬驅人之弊誠爲沿路痼瘼或收斂民間或自官辦備以給耽羅監色使之上納已成規例若自本牧定牽夫直爲上納不爲侵擾於兩湖則其爲除弊誠不少矣上曰令該道臣與該牧相議從長釐弊定式後狀聞自今年依此施行可也出擧條秉鼎曰每欲一陳而未果矣俄者臺臣之不入次對連下飭敎而臣愚死罪我殿下有以致之也國之所以爲國義理而已民憂多端賑政方張非不緊重而猶屬第二件事目今天討稽遲人心玩愒至若星漢何等劇賊今忽任置度外毛髮不損刑政尤乖近聞居在抱川地敢稱官銜橫行無憚而爲守令者初不禁止臺閣之地故紙亦稀臣竊痛之此時雖難用刑而星賊先爲嚴加拘囚抱川該倅亦不可置而不論矣臣前已疏龥歲色已改此月又晦臣不勝痛惋之忱敢此仰達矣履素曰此是凶窮極惡之逆重臣所奏實非一人之意見而如是抛置實爲懍然處矣上曰今日臺臣之申飭非爲此事也遇濟曰臣忝居三司之列每以懲討之不嚴義理之未明抑鬱憂歎矣卽伏聞重臣所奏星賊敢稱官銜恣行鄕里云益不覺骨驚而膽掉噫亂逆何代無之而至如是賊萬古所無之劇逆覆載之間尙今貸頭已是王章之大失而況其敢稱官銜恣行鄕里之事古今天下寧有如許變怪乎此莫非天討不行致惟亟降處分而雖以近日臺閣時或詣臺不過循例傳啓若値賓對則輒事規避竝與例啓而不爲之今者飭敎屢下而牌去來尙無消息事之駭然莫此爲甚除在外兩司諸臺一竝罷職何如上曰姑未知去來推考可也出擧條宗鉉曰律度量衡爲國大政京外異度大小不一宜有一番定制之道矣上曰此不可一時釐正後日籌坐相議其善處之道更爲稟處仍命退諸臣以次退出